Ouetehuis eindelik geregistreer - Plaaslik - Republikein
Sunday, December 08th, 14:59:48
Ouetehuis eindelik geregistreer
Die Katutura-ouetehuis is gister uiteindelik wettiglik geregistreer.
Die huis is dus nou volgens die Wet op Bejaardes 81 van 1967 'n volwaardige regsentiteit.
Tydens die amptelike oorhandiging van die registrasiesertifikaat het die burgemeester van Windhoek, mnr. Muesee Kazapua, sy dank teenoor die ministerie van gesondheid en maatskaplike dienste uitgespreek vir hul vertroue in Windhoek se ­munisipaliteit (CoW) om die ouete­huis se belange op die hart te dra.
"Ek wil die ouetehuis se bestuursraad ook daarmee gelukwens dat die tehuis nou amptelik geregistreer is. Een van die raad se hoofmandate was om die tehuis te registreer," het hy gesê.
Volgens Kazapua behoort die tehuis aan CoW en sal dit altyd die stadsraad se eiendom bly.
"In die vroeë sestigerjare was die huis die tuiste van onderwysers wat behuising in Katutura benodig het. In die tagtigs is die huis aan 'n welsyn­organisasie vir ­vrywillige ­familiesorg met die finansiële onder­steuning van die ­Nederduitse ­Gereformeerde Kerk geskenk met die doel om na bejaardes in die gemeenskap om te sien – vandaar die Katutura-ouetehuis," het hy gesê.
Die burgemeester sê die verantwoordelikheid om na bejaardes om te sien, is 'n gedeelde verantwoordelikheid tussen verskeie organi­sasies, instansies, kerke, individue, gemeenskapsorganisasies en ondernemings.
Met die vestiging van die afdeling vir gemeenskapsontwikkeling in 2005, wat nou as die afdeling vir maatskaplike en jeugontwikkeling bekend staan, het die ouetehuis weer die CoW se verantwoordelikheid geword.